Bæjarstjórn Grundarfjarðar samþykkti eftirfarandi ályktun á bæjarstjórnarfundi í fyrradag : “ Bæjarstjórn Grundarfjarðar kallar eftir tafarlausum aðgerðum ríkisstjórnarinnar til að bæta fjárhagsstöðu Grundarfjarðarbæjar sem sér fram á tekjumissi vegna ákvörðunar um að skerða þorskveiðar um þriðjung . Í mörg ár hafa fulltrúar sveitarfélaga rætt um að þau þyrftu meira fé til að framfylgja skyldum og verkefnum sínum í nútíma samfélagi . Allra síðustu ár hefur komið enn skýrar í ljós mikill aðstöðumunur sveitarfélaga á landsbyggðinni samanborið við sveitarfélög á höfuðborgarsvæðinu . Sérstök framlög úr Jöfnunarsjóði duga skammt til að leiðrétta þetta ójafnvægi . Ríkið stendur ekki við sínar skuldbindingar t.d. um að greiða 60% í uppbyggingu framhaldsskóla og umframkostnaður lendir á sveitarfélögum . Við þessar fjárhagslegu aðstæður koma áhrif 30% skerðingar þorskaflans mjög harkalega fram hjá Grundarfjarðarbæ og sveitarfélögum sem byggja á sjósókn og vinnslu sjávarafurða . Ríkisstjórnin hefur enn ekki greint frá því hvernig sveitarfélögum verði bætt tekjutap vegna niðurskurðarins og hingað til hafa mótvægisaðgerðir ríkisstjórnar siglt stóran sveig fram hjá Grundarfirði . Við gerð fjárhagsáætlunar Grundarfjarðarbæjar fyrir árið 2008 var allt kapp lagt á að halda þjónustu við íbúa óbreyttri og hækka gjaldskrár í samræmi við verðbólgu . Bæjarsjóður getur ekki sótt meiri tekjur til íbúa sem sjálfir sjá jafnvel fram á lægri tekjur .